Číž, Miroslav, poslanec NR SR (2014-06-24):
Ďakujem za slovo. Vážený pán predseda Národnej rady, vážené panie poslankyne, páni poslanci, na základe poverenia Mandátového a imunitného výboru Národnej rady predkladám Národnej rade Slovenskej republiky túto informáciu. Poslanec Národnej rady Slovenskej republiky Radoslav Procházka doručil predsedovi Národnej rady dňa 20. júna 2014 v súlade s čl. 81 Ústavy Slovenskej republiky písomné rozhodnutie o tom, že sa vzdáva mandátu poslanca Národnej rady Slovenskej republiky. Poslanec Národnej rady Slovenskej republiky Andrej Hrnčiar doručil predsedovi Národnej rady Slovenskej republiky dňa 23. júna 2014 v súlade s čl. 81 ústavy písomné rozhodnutie o tom, že sa vzdáva mandátu poslanca Národnej rady Slovenskej republiky. Podľa čl. 81, 81a Ústavy Slovenskej republiky vzdaním sa mandátu poslanca na tento mandát zaniká dňom doručenia jeho písomného rozhodnutia predsedovi Národnej rady Slovenskej republiky. Predseda Národnej rady Slovenskej republiky Pavol Paška vzal rozhodnutie na vedomie rozhodnutím č. 1085 a č. 1086 z 23. júna 2014. Súčasne svojím rozhodnutím 1087 z 24. júna 2014 vyhlásil nastúpenie nasledovných náhradníkov. Na zaniknuté mandáty poslancov Národnej rady Slovenskej republiky podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky 10. marca 2012: a) namiesto poslanca Radoslava Procházku nastupuje za Kresťanskodemokratické hnutie náhradník Marián Radošovský, b) namiesto poslanca Andreja Hrnčiara nastupuje za stranu MOST – HÍD náhradníčka Edita Pfundtner. Predseda Národnej rady svojím rozhodnutím č. 1088 zo dňa 24. júna požiadal mandátový a imunitný výbor o preskúmanie dodržania podmienok nastúpenia náhradníkov a o podanie tejto informácie. Na zabezpečenie požiadaviek vyplývajúcich z citovaných predpisov a rozhodnutia predsedu Národnej rady č. 1088 náš výbor sa oboznámil s predmetnými rozhodnutiami predsedu Národnej rady, ako aj so zápisnicou Ústrednej volebnej komisie o výsledku volieb do Národnej rady z 10. marca 2012, vrátanej príloh. Podľa prílohy č. 1 uvedenej zápisnice nastupujú na zaniknutý mandát náhradníci za poslancov Národnej rady Slovenskej republiky uvedení v citovaných rozhodnutiach predsedu Národnej rady. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade, aby prijala toto uznesenie. Národná rada Slovenskej republiky berie na vedomie, že: 1) podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov a) mandát poslanca Národnej rady Slovenskej republiky Radoslava Procházku zanikol vzdaním sa dňa 20. júna 2014, b) mandát poslanca Národnej rady Slovenskej republiky Andreja Hrnčiara zanikol vzdaním sa 23. júna 2014 2) že podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky v znení neskorších predpisov, ako aj podľa § 10 ods. 1 a 2 písm. c) zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov predseda Národnej rady Slovenskej republiky svojím rozhodnutím č. 1087 (zaznievanie gongu) z 24. júna 2014 vyhlásil nastúpenie náhradníkov na zaniknuté mandáty poslancov Národnej rady Slovenskej republiky dňom 24. júna 2014 nasledovne: a) namiesto poslanca Radoslava Procházku nastupuje za Kresťanskodemokratické hnutie náhradník pán Marián Radošovský, b) namiesto poslanca Andreja Hrnčiara nastupuje za stranu MOST – HÍD náhradníčka Edita Pfundtner. Ďakujem pekne. Pán predseda, skončil som.